Wenke om in 'n oopplanwerkplek te oorleef - Jou Werk | Solidariteit WêreldJou Werk | Solidariteit Wêreld
Tuis › AF › Wenke om in 'n oopplanwerkplek te oorleef
Wenke om in 'n oopplanwerkplek te oorleef
Haat jy dit om werk toe te gaan omdat jy nie meer die voortdurende gepiep, gefluit of gelui van fone, die geklets van kollegas, die sweempie oorweldigende parfuum, daardie yskoue lugversorger, die definitiewe wete dat voor die middag aanbreek jy met 'n nare hoofpyn gaan sit, kan verduur nie? Voeg daarby die nuuskierige kyke wanneer jy pille saam met jou koffie sluk en in jouself terugtrek om te stres oor vanmiddag se spertyd wat jy moet haal. Die kanse is goed dat jy in 'n oopplankantoor werk wat geen privaatheid bied nie, raserig is en waar jy die hele tyd voel jy word deur seniors dopgehou of deur kollegas wat jou voorkoms takseer.
Onlangse Harvard-navorsing (2018) toon dat oopplanwerkruimtes ondoeltreffend en teenproduktief is. Werknemers wie se aandag gedurig afgelei word, maak foute wat hulle prestasie ondermyn en stres verhoog. Die oopplanwerkplek sal egter nog vir 'n lang ruk met ons wees aangesien dit kostedoeltreffend is, in konstruksie sowel as meublement. In teorie bevorder dit interaksie en samewerking tussen werkers en take word vinniger, makliker en beter afgehandel weens die saamgooi van intelligensie en vaardighede.
Om in die oopplan-omgewing te werk kan stresvol wees, maar daar is strategieë wat jy kan inspan om stres te verlig en sensoriese oorlading te verminder, sowel as om tyd te skep om die taak op hande te voltooi. Alhoewel daar verskeie onbeheerbare faktore in hierdie omgewing voorkom, soos kletsende kollegas, mense wat op en af loop, foonoproepe, die afwesigheid van privaatheid en die lastige kollega met die knoffel-asem wat om jou hokkie rondhang, fokus op die dinge wat jy wel kan verander.
Skep 'n taaklysie, werk 'n tydskedule uit en hou daarby. Om take te prioritiseer, elimineer aandag-afleiers. Sê beleefd aan kollegas wat onderbreek dat jy oor tien minute beskikbaar sal wees.
Maak jouself vertroud met die digitale kommunikasieplatforms wat in die kantoor gebruik word, soos Facebook, Instagram, e-pos, twitter ens. Van aangesig-tot-aangesig kommunikasie het tot 70% gedaal, en digitale kommunikasie het gestyg met 67%, alles te wyte aan 'n gebrek aan privaatheid in die werkplek.
Gehoorsaam kantoorreëls. Dit verseker vreedsame interpersoonlike verhoudings, hartlikheid en samewerking in die werkomgewing.
Etiket bly steeds van die allergrootste belang in enige werkplek ten spyte van die informele kultuur in die meeste oopkantoorwerkplekke, en is die sleutel daartoe om nie aanstoot te gee nie. Gedra jouself met grasie, tree met waardigheid en integriteit op en toon bedagsaamheid teenoor ander. Respekteer jou kollegas se tyd en privaatheid. Moenie vergaderings in jou werkplek hou nie; neem foonoproepe waar jy nie sal steur nie.
Skakel boodskapseine af op e-posse en jou foon vir die tydperk wat jy benodig om ongehinderd te werk.
Skep 'n visuele teken aan kollegas dat jy besig is en nie gepla wil word nie. Dit kan 'n ooglopende boodskap wees soos 'n Moenie steur nie-teken op jou stoel se rugkant, of 'n stel oorfone met musiek of 'wit geraas' om alle akoestiek te blokkeer. Dit sal die boodskap uitstuur dat jy nie gehinder wil word nie.
Vra kollegas om 'n kitsboodskap te stuur om te vra of jy beskikbaar is om te gesels. Doen dieselfde vir hulle.
Let op die stiller tye in die kantoor, soos etenstyd, om moeilike werk sonder onderbreking te doen.
Bespreek 'n vergaderlokaal vir 'n paar uur waar jy ongehinderd kan werk. Kollegas sal aanneem 'n raadskamer vereis privaatheid.
Indien moontlik, werk fleksi-ure. Werk vroeër of later of gedurende middagete wanneer dit stiller is.
Skep die gevoel van privaatheid in jou persoonlike area met potplante of prente van die natuur. Die kleur groen bring rustigheid mee.
Skep meer privaatheid deur jouself op so 'n wyse te posisioneer dat jou skerm nie vir ander sigbaar is of hulle skerms vir jou nie.
Neem middagete of teetyd alleen. Dit is jou "my tyd". Gaan stap 'n entjie buite, lees 'n boek of doen 'n blokraaisel vir 'n paar minute; dit sal jou gedagtes skoonmaak en herlaai.
Om nie antisosiaal voor te kom nie, maak elke oggend 'n draai by jou kollegas om tred te hou met sosiale aktiwiteite. Dit sal verhoed dat hulle op ongeleë tye by jou inval om irrelevante inligting te deel.